<classify> NAIBU Waziri wa Mambo ya Ndani, Hamad Masauni amewakumbusha wanasiasa kwamba agizo la serikali kuzuia mikutano ya hadhara ya vyama vya siasa bado lipo, likiwa na lengo la kutoa fursa nzuri kwa wananchi kushiriki katika harakati za maendeleo ya kiuchumi. Masauni alisema hayo wakati akizungumza na viongozi wa Chama cha MapinduziCCM pamoja na wananchi wa jimbo la Mahonda katika mkutano wa hadhara ambao ulitaarishwa na mwakilishi wa jimbo hilo, Balozi Seif Ali Iddi. Alisema agizo hilo halina nia mbaya kuwazuwia viongozi wa vyama vya siasa kufanya mikutano, isipokuwa lengo lake ni kutoa fursa nzuri kwa wananchi kushiriki katika shughuli za maendeleo.Masauni alisema wapo watu walikuwa wakiitumia vibaya mikutano ya hadhara kwa kufanya fujo na kusbabisha uvunjifu wa amani.Agizo la serikali kuzuia mikutano ya hadhara ya wanasiasa bado lipo na linatekelezwa...amri hiyo lengo lake kutoa nafasi kwa wananchi kushiriki katika shughuli za miradi ya maendeleo kwa ajili ya kukuza uchumi,alisema. Hata hivyo alisema mikutano ya majimbo kwa wabunge na wajumbe wa Baraza la Wawakilishi haijazuiliwa kwa ajili ya kutoa nafasi kwa viongozi hao kufanya shughuli za kisiasa na maendeleo.Alisema wabunge na wawakilishi wanayo fursa kubwa ya kufanya shughuli za maendeleo kwa kuzungumza na wapiga kura wao kutekeleza ilani ya uchaguzi ya chama majimboni.Aidha alivitaka vyombo vya dola kufuatilia agizo hilo na kiongozi au chama kitakachokaidi amri hiyo kinatakiwa kuchukuliwa hatua za kisheria.Jeshi la polisi linatakiwa kutekeleza agizo la marufuku kwa viongozi wa vyama vya siasa kufanya mikutano ya hadhara...wabunge na wawakilishi ruhsa kufanya mikutano katika majimbo yao,alisema. Mapema akizungumza katika mkutano huo, Makamu wa pili wa rais, Balozi Seif Ali Iddi alilipongeza Jeshi la Polisi kwa kuimarisha amani na utulivu wa nchi ambao umetoa fursa kubwa kwa wananchi kufanya shughuli zao za maendeleo na kukuza uchumi.Nalipongeza jeshi la polisi kwa kuimarisha amani na utulivu, mara baada ya kumalizika kwa uchaguzi mkuu wa marudio mwaka 2016 hakuna matukio ya uvunjifu wa amani,alisema.  <topic>: KITAIFA 